Predsednica Vlade Ana Brnabić najavila je na otvaranju jednodnevne konferencija "Talenti na okupu 2.0" da će od 1. januara naredne godine zaživeti elektronska nostrifikacija.

"Za diplome stečene na nekom od prvih 500 univerziteta rangiranih na Šangajskoj, Tajmsovoj i US News & World Report Ranking listi, rešenje o priznavanju diplome se donosi u roku od osam dana od dana prijema zahteva", rekla je premijerka.

Nostrifikacija diploma samo je jedan problem na koji su joj prošle godine ukazali mladi ljudi koji rade ili studiraju u inostranstvu.

Sugerisali su joj još i na problem plaćanja carine za uvoz lične imovine.

Tako su mladi ljudi koji se odluče na povratak morali da plaćaju porez na imovinu čija vrednost prelazi 5.000 evra.

Pokrenuta platforma "Tačka povratka"

Premijerka je istakla da je izmenjena Uredba o carinskim povlasticama kojom je limit od 5.000 evra podignut na 20.000 evra, ako je povratnik bio u inostranstvu do deset godina, odnosno potpuno se ukida za one koji su bili van zemlje duže od 10 godina.

Brnabićeva je rekla da je pokrenuta i platforma "Tačka povratka" koja će omogućiti stalnu komunikaciju sa Srbima u dijaspori, gde će im biti dostupne sve informacije vezane za povratak i drugu saradnju sa državom i ljudima koji žive u Srbiji.

Država će, kako je istakla, stimulisati zapošljavanje povratnika i stranaca, kroz poreske olakšice za poslodavce koji ih zapošljavaju.

Urađen je i finansijski vodič za povratnike u kome je objašnjeno šta je dozvoljeno a šta nije povratnicima pri upravljanju sopstvenim sredstvima.

"Sredinom sledeće godine otvaramo kreativnu ambasadu u Londonu, prostor koji će na najbolji način predstaviti ono što u Srbiji stvaraju naši naučnici, kreativci, preduzetnici", zaključila je Ana Brnabić.

Konferencija "Talenti na okupu" prvi put je održana prošle godine, a cilj je bolje povezivanje Srbije sa dijasporom, odnosno kako bi ljudi koji uspešno rade i studiraju u inostranstvu vratili se u zemlju ili da se ostvari bolja saradnja sa njima.